РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/286-15

26. јун 2015. године

Б е о г р а д

**З А П И С Н И К**

**44. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 26. ЈУНА 2015. ГОДИНЕ**

Седница је почела у 11,00 часова.

 Седници је председавао Петар Петровић, председник Одбора.

 Седници су присуствовали чланови Одбора: Биљана Илић Стошић, Биљана Савовић, Мирјана Андрић, Тања Томашевић Дамњановић, Мехо Омеровић, Драган Пауновић, Живан Ђуришић и Јован Марковић.

Седници су присуствовали заменици чланова: Вучета Тошковић (заменик Владимира Ђукановића).

 Седници нису присуствовали чланови Одбора: Александар Мартиновић, Неђо Јовановић, Олгица Батић, Милетић Михајловић, Ласло Варга, Балша Божовић, нити њихови заменици.

Седници је, као повереник Владе, присуствовао Радомир Илић, државни секретар у Министарству правде.

На предлог председника Одбора утврђен је следећи

Д н е в н и р е д :

1. Разматрање Предлога одлуке о избору Републичког јавног тужиоца, који је поднела Влада (број 119-1647/15, од 18. јуна 2015. године);
2. Разматрање Предлога одлуке о избору судије који се први пут бира на судијску функцију, коју је поднео Високи савет судства (број 02-1700/15, од 25. јуна 2015. године);
3. Р а з н о.

Пре преласка на рад по утврђеном дневном реду усвојен је, без примедаба, записник са 43. седнице Одбора.

**Прва тачка дневног реда:** **Разматрање** **Предлога** **одлуке о избору Републичког јавног тужиоца**

Председник Одбора је, као члан Државног већа тужилаца, упознао чланове Одбора са поступком предлагања кандидата за избор републичког јавног тужиоца и разлозима Државног већа тужилаца да Влади, као Уставом РС овлашћеном предлагачу, предложи Загорку Доловац, републичког јавног тужиоца, као кандидата за избор републичког јавног тужиоца.

Подсетио је чланове Одбора да републичког јавног тужиоца бира Народна скупштина, на предлог Владе, уз мишљење Одбора.

Одбор је једногласно одлучио да поднесе следеће мишљење:

„На основу основу члана 158. став 2. Устава РС и члана 51. став 2. Пословника Народне скупштине, Одбор даје

 М И Ш Љ Е Њ Е

Одбор за правосуђе, државну управу и локалну самоуправу констатовао je да је Влада поднела Предлог одлуке о избору Републичког јавног тужиоца као овлашћени предлагач, на основу члана 158. став 2. Устава РС и члана 74. став 1. Закона о јавном тужилаштву.

Одбор је одлучио да предложи Народној скупштини да прихвати предлог и, на основу члана 158. ст. 2. и 3. Устава РС и члана 74. став 1. Закона о јавном тужилаштву, за Републичког јавног тужиоца изабере Загорку Доловац, Републичког јавног тужиоца.

За известиоца Одбора на седници Народне скупштине одређен је Петар Петровић, педседник Одбора.

**Друга тачка дневног реда:** **Разматрање Предлога одлуке о избору судије који се први пут бира на судијску функцију (број 02-1700/15, од 25. јуна 2015. године)**

Председник Одбора је, као члан Високог савета судства, образложио предлог Високог савета судства да се за судију Основног суда у Чачку изабере Наташа Гачић, судијски помоћник у Вишем суду у Чачку.

Одбор је, на основу чл. 51. и 201. Пословника Народне скупштине, одлучио да поднесе следећи

И З В Е Ш Т А Ј

Одбор за правосуђе, државну управу и локалну самоуправу је констатовао да је Предлог одлуке о избору судијe који се први пут бира на судијску функцију Високи савет судства поднео као овлашћени предлагач, у складу са чланом 50. став 4. Закона о судијама.

Одбор је одлучио да предложи Народној скупштини да прихвати Предлог одлуке о избору судијe који се први пут бира на судијску функцију.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног реда: Р а з н о**

Председник је обавестио чланове Одбора да је Агенција за борбу против корупције доставила Одбору тражену информацију у вези са заједничким предлогом кандидата Заштитника грађана и Повереника за приступ информацијама од јавног значаја и заштиту података о личности за избор члана Одбора Агенције за борбу против корупције, због које је Одбор одложио изјашњавање о кандидату на претходној седници, те да су се стекли услови да се овај предлог разматра на првој наредној седници Одбора.

Мехо Омеровић је апеловао да се Одбор заложи да се у дневни ред седнице Народне скупштине што пре уврсти Предлог одлуке Високог савета судства о избору једанаест судија у Прекршајни суд у Београду, коју је Одбор разматрао још 5. маја 2015. године, с обзиром на велики прилив предмета у овом суду који је и био разлог за расписивање конкурса за избор судија у тај суд.

Председник Одбора је у вези с тим упознао Одбор да је и сам указао на потребу да се Предлог ове одлуке уврсти што пре на дневни ред седнице Народне скупштине и да има уверавања председника Народне скупштине да ће предлог те одлуке и предлози одлука које је Одбор разматрао на претходној и данашњој седници бити, на захтев народних посланика, уврштени у дневни ред седнице Народне скупштине која се планира за 1. јул 2015. године.

Председник је обавестио чланове Одбора да ће за исти дан сазвати и седницу Одбора. На тој седници ће, поред Предлога за избор члана Одбора Агенције за борбу против корупције, Одбор размотрити и утврдити и предлоге закључака поводом разматрања годишњих извештаја Заштитника грађана, Агенције за борбу против корупције и Повереника за приступ информацијама од јавног значаја и заштиту података о личности, које је Одбор рамотрио на раније одржаним седницама.

Седница је завршена у 11,15 часова.

 СЕКРЕТАР ПРЕДСЕДНИК

 Љиљана Милетић Живковић Петар Петровић